J. Arafat: do të ndalohen sulmet kundër izraelitëve - 2002-03-21
Powell:z. Arafat duhet ta dënojë shpërthimin botërisht në mënyrën më të fuqishme në dy gjuhë, anglisht dhe arabisht.
Pas një shpërthimi vetvrasës që shkaktoi dje vdekjen e tre izraelitëve në qendër të Jeruzalemit, udhëheqësi Palestinez, Jaser Arafat, u zotua të ndërmarrë hapa të menjëhershme për të ndaluar sulmet palestineze kundër civilëve izraelitë. Edhe 40 persona të tjerë u plagosën nga shpërthimi që ndodhi në një zonë tregtare të qytetit. Zoti Arafat dënoi me forcë sulmin dhe tha se do të ndërmarrë menjëherë të gjitha masat e nevojshme për t’u dhënë fund veprimeve të tilla dhe të ndalojë personat prapa këtyre sulmeve. Sekretari amerikan i shtetit, Colin Powell, pati një bisedë të ashpër telefonike, siç e cilësuan zyrtarët amerikanë, me udhëheqësin palestinez. Sekretari Powell i tha zotit Arafat se ai duhet të dënojë shpërthimin publikisht dhe personalisht në mënyrën më të fuqishme, duke përdorur dy gjuhë, anglisht dhe arabisht. Përgjegjësinë për shpërthimin e mori grupi Brigadat Martire Al-Aksa, një fraksion i lëvizjes Fatah të zotit Arafat. Autoritetet palestineze e patën arrestuar autorin e sulmit të djeshëm nga fillimi i këtij viti, ndërkohë që po përgatitej të kryente një sulm vetvrasës. Mirëpo, ai ishte liruar javën e kaluar në Ramallah. Për pasojë të sulmit, Izraeli anulloi një takim të përbashkët në fushën e sigurimit me zyrtarë palestinezë që ishte planifikuar për dje në mbrëmje. Mirëpo, i dërguari i posaçm amerikan në Lindjen e Mesme, Anthony Zinni, pritet të takohet sot me të dyja palët.